P. Gabura, poslanec: (2010-02-10):
By som sa dotkol dôvodovej správy. Návrh zákona vychádza zo skúseností vyplývajúcich zo zmien uskutočnených novou právnou úpravou dôchodkového systému v roku 2003. Odstúpenie od doterajšej mnohoročnej praxe, podľa ktorej ženy, ktoré vychovali deti, odchádzali do dôchodku skôr, sa ukázalo ako krok smerujúci proti záujmom spoločnosti o posilnenie demografického vývoja a zároveň aj ako opatrenie, ktoré bolo voči ženám, čo vychovali deti a priviedli ich tak do poistného systému ako nových poistencov, príliš tvrdé. Predložený návrh zákona sa vracia k úprave, aká tu platila pre tieto poistenky pred prijatím zmien v roku 2003. Podľa nášho názoru je spravodlivé, aby dôchodkový poistný systém bral do úvahy aj skutočnosť, že poistenky, ktoré vychovali deti, do tohto systému neprispievajú len platbami poistných odvodov, ale aj tým, že do systému privádzajú nových poistencov. Už aj preto čím viac detí žena vychovala, tým je spravidla pri výpočte výšky svojho dôchodku viac znevýhodnená. Preto prax, ktorá túto skutočnosť istým spôsobom kompenzovala skorším nadobudnutím dôchodkového veku podľa počtu vychovaných detí, bola nielen pobádajúcim populačným opatrením spoločnosti, ale bola aj v každom prípade spravodlivá. Navrhovaná právna úprava nebude mať priamy dopad na verejné rozpočty a ani neprináša nárok na pracovné sily ani životné prostredie a má priaznivý vplyv na zamestnanosť a tvorbu miest. Dámy a páni, ja si uvedomujem, že v období roku 2003 bola filozofia, že zadosťučinenie matkám, ktoré sa im naplní až skorším odchodom do dôchodku, a to bol vlastne aj dôvod toho zrušenia skoršieho odchodu do dôchodku, prichádza príliš neskoro a že svojím spôsobom je dôležitejšie nájsť mechanizmus, ktorý poskytne tieto výhody matkám hneď za produktívneho veku, keď tie prostriedky potrebujú naviac. Podľa môjho videnia aj vedomia a podľa toho, čo mám na výplatnej páske, podľa toho, aké príjmy má manželka, tak sa z toho nesplnilo dohromady nič. Dovolím si povedať, že sa správame ako policajný štát, áno priatelia, policajný štát, pretože dávame výsluhové dôchodky štyridsaťročným mladíkom, ktorí berú 10 000 až 20 000, nájdu si robotu, odchádzajú do dôchodkov, pričom matky, ktoré poslali do života 5, 8, 10 detí, nechávame žobráčiť. Je to vyslovená hanba. A nehnevajte sa, keď vám poviem, že toto nie je zásluhovosť ani odmena matiek za celé tie strádania, ktoré prežili, pretože matka stojí zoči-voči smrti pri každom pôrode, sa piple s každým dieťaťom. Tie bezsenné noci, ktoré mala pri každom z nás naša vlastná mater, to je odmena, že im zoberieme obdobie, aby mohli ísť skorej do dôchodku, že tá náhrada je smiešna? Schovávame to na bonusy a pritom tie bonusy sú smiešne. Ja vám to môžem z praxe povedať. Preto si myslím, ak chceme nastúpiť trend spravodlivosti, tak ho nastúpme. Ukážme, komu sme vskutku vďační za život, ukážme, že tie naše matky si zaslúžia ísť skorej do dôchodku. A ešte jedna maličká poznámka, priatelia. Skúste matku, ktorá vo veku 45 rokov sa chce zaradiť do pracovného procesu, zaradiť do pracovného procesu, aby bola dôstojne zamestnaná. To bol tiež jeden z argumentov, že keďže ženy majú nízke dôchodky, lebo si neodpracovali roky, tak im zrušíme skoršie odchody do dôchodku, nech majú možnosť si ich odpracovať. No ja vidím podnikateľov, ako zamestnávajú štyridsaťročné, päťdesiatročné ženy. Takže je nad čím sa zamyslieť, je vážne zaujať stanovisko k tejto téme. A myslím si, že je veľmi dôležité, aby sme k tej náprave pristúpili. Dnes tomu dávam šancu, dnes predkladám zákon, ktorý vlastne vracia situáciu spred roka 2003. Ďakujem.